มันนี่ทูเดย์
ดาโต๊ะ โรเบิร์ต นั่งประธานบอร์ดซีไอเอ็มบีไทย
2 ต.ค. 2557

ดาโต๊ะ โรเบิร์ต นั่งประธานบอร์ดซีไอเอ็มบีไทย
รายงานข่าวจากธนาคารซีไอเอ็มบี ไทย แจ้งว่าที่ประชุมคณะกรรมการธนาคาร เมื่อวันที่ 29 ก.ย. 2557 มีมติแต่งตั้ง ดาโต๊ะ โรเบิร์ต แชบ เด๊า เม็ง รองประธานกรรมการธนาคาร เป็นประธานกรรมการธนาคาร แทนนายจักรมณฑ์ ผาสุกวนิช ซึ่งได้ลาออกไป ทั้งนี้ ก่อนหน้านี้ ดาโต๊ะ โรเบิร์ต แชบ เด๊า เม็ง ดำรงตำแหน่งเป็น รองประธานกรรมการธนาคาร กรรมการและประธานสำรองคณะกรรมการกำหนดค่าตอบแทนและสรรหาและกำกับดูแลกิจการ ธนาคารซีไอเอ็มบี ไทย โดย ดาโต๊ะ โรเบิร์ต ได้เข้ามาร่วมงานกับธนาคารนับตั้งแต่ก่อตั้งธนาคารซีไอเอ็มบี ไทย เมื่อปี 2551 สำหรับตำแหน่งอื่นๆ ในปัจจุบันนั้น ดาโต๊ะ โรเบิร์ต แชบ เด๊า เม็ง ดำรงตำแหน่งกรรมการกลุ่มซีไอเอ็มบี, ประธาน Tanjong Public Limited Company และผู้จัดการทรัพย์สินให้แก่มูลนิธิ Yu Cai Foundation
บสส.ขนเอ็นพีเอกว่า 7,000 ล้านบาท จัดประมูล 
นายนิยต มาศะวิสุทธิ์ รองกรรมการผู้จัดการใหญ่ บริษัท บริหารสินทรัพย์สุขุมวิท (บสส.) เปิดเผยว่า บสส.ได้จัดโปรโมชั่น “10 เดือน 10 ฟรี 10 ล้านบาท” โดยนำสินทรัพย์รอการขาย (เอ็นพีเอ) กว่า 800 รายการ มูลค่ากว่า 7,000 ล้านบาท ประมูลในวันที่ 10 ต.ค.นี้ ที่โรงแรมเซ็นทาราแกรนด์ แอท เซ็นทรัลพลาซาลาดพร้าว โดยลูกค้าจะได้สิทธิพิเศษยกเว้นค่าธรรมเนียมการโอน ภาษีอากร รวมประมาณ 6.3% ของราคาสินทรัพย์ ตั้งเป้าหมายยอดขายราว 1,000 ล้านบาท โดยสินทรัพย์ที่เป็นไฮไลต์ ได้แก่ ที่ดินสนามกอล์ฟ เมืองเอก อ.วังน้อย จ.พระนครศรีอยุธยา และศูนย์กระจายสินค้าโลจิสติกส์ รวมกว่า 1,000 ไร่ ราคา 560 ล้านบาท และโรงแรม 9 ชั้น ถนนอิสรภาพ วงเวียนใหญ่ กรุงเทพฯ ราคา 160 ล้านบาท 
ทั้งนี้ ในช่วง 9 เดือนที่ผ่านมา บสส.ขายเอ็นพีเอได้ราว 3,000 ล้านบาท จากเป้า 5,000 ล้านบาท และคาดว่าไตรมาสสุดท้ายปีนี้จะสามารถทำยอดขายเอ็นพีเอเพิ่มขึ้นได้ตามเป้าหมาย โดยปัจจุบัน บสส.มีพอร์ตเอ็นพีเอทั้งหมดประมาณ 2 หมื่นล้านบาท และมีการซื้อเอ็นพีเอใหม่เข้ามาจากกรมบังคับคดีและสถาบันการเงินอีกปีละ 3,000-4,000 ล้านบาท